Príloha č. 1

Doložka vybraných vplyvov


	1. Základné údaje

	Názov materiálu

	Návrh vyhlášky, ktorou sa mení a dopĺňa vyhláška Úradu pre normalizáciu, metrológiu a skúšobníctvo Slovenskej republiky č. 76/2019 Z. z. o výške úhrady za poskytovanie technickej normy

	Predkladateľ (a spolupredkladateľ)

	Úrad pre normalizáciu, metrológiu a skúšobníctvo Slovenskej republiky


	Charakter predkladaného materiálu
	☐	Materiál nelegislatívnej povahy

	
	☒	Materiál legislatívnej povahy

	
	☐	Transpozícia/ implementácia práva EÚ

	V prípade transpozície/implementácie uveďte zoznam transponovaných/implementovaných predpisov:


	Termín začiatku a ukončenia PPK
	6.7.-14.7.2026

	Predpokladaný termín predloženia na pripomienkové konanie
	júl 2026 – august 2026

	Predpokladaný termín začiatku a ukončenia ZP** 
	

	Predpokladaný termín predloženia na rokovanie vlády SR*
	

	

	2. Definovanie problému

	Súčasná právna úprava výšky úhrad za poskytovanie slovenských technických noriem (ďalej aj ako „STN“), technických normalizačných informácií (ďalej aj ako „TNI“) a súvisiacich služieb si vyžaduje aktualizáciu z ekonomických dôvodov a z dôvodov aplikačnej praxe. Výšky vybraných úhrad neboli upravované 11 rokov, pričom za toto obdobie došlo k nárastu nákladov súvisiacich s poskytovaním technických noriem a nadväzujúcich služieb. Súčasne sa v praxi prejavila potreba spresniť vybrané pravidlá poskytovania služby STN-online, citovania, poštovného a balného a trvalého sledovania novoprijatých slovenských technických noriem a technických normalizačných informácií.

	3. Ciele a výsledný stav

	Cieľom návrhu je vytvoriť transparentný, predvídateľný a ekonomicky udržateľný systém úhrad pri zachovaní primeranej dostupnosti technických noriem pre podnikateľské subjekty, verejnú správu, akademickú obec a ďalších používateľov.
zvýšenie jednotkových cien za poskytovanie STN a TNI o 20 %,
úprava úhrad za službu STN-online, ktorá sa odvíja od jednotkových cien a súvisiacich kalkulačných pravidiel,
zavedenie osobitnej ročnej úhrady 10 eur za jeden prístup k všetkým STN a TNI prostredníctvom služby STN-online pre študentov vysokých škôl a pedagogických zamestnancov vysokých škôl a stredných škôl,
zavedenie osobitnej ročnej úhrady 1 250 eur za jeden prístup k všetkým STN a TNI prostredníctvom služby STN-online pre ostatných užívateľov, čo predstavuje približne 95 % zľavu oproti sume vypočítanej podľa kalkulačného vzorca,
aktualizácia vybraných ďalších úhrad a pravidiel, najmä v oblasti vestníka, citovania, poštovného a balného a trvalého sledovania, s nepodstatným príjmovým významom.


	4. Dotknuté subjekty

	Dotknutými subjektmi sú Úrad pre normalizáciu, metrológiu a skúšobníctvo SR (ďalej len „úrad“), odberatelia služby STN-online, podnikatelia a iní používatelia nakupujúci STN a TNI individuálnym predajom, malé a stredné podniky, veľké podniky, komory, združenia, univerzity, knižnice, subjekty verejnej správy, študenti vysokých škôl a pedagogickí zamestnanci vysokých a stredných škôl. 
Celkový priemerný ročný príjem z poskytovania STN, TNI, iných technických noriem a služieb predstavuje približne 800 000,00 eur. V rámci služby STN-online bolo identifikovaných 74 zmluvných odberateľov s celkovým objemom úhrad po zľave vo výške 515 416,00 eur. Z týchto 74 odberateľov bolo 55 podnikateľských subjektov s úhradou 402 758,00 eur. Pri individuálnom predaji STN a TNI predstavuje priemerný ročný príjem približne 300 000 eur, pričom tento kanál využíva v priemere 2 000 odberateľov ročne. Z hľadiska individuálneho predaja nie je podrobné členenie odberateľov na podnikateľské a nepodnikateľské subjekty k dispozícii. Kvantifikovaným odhadom je podnikateľských subjektov 85% z celkového počtu 2000, teda za individuálny predaj je identifikovaných 1 700 podnikateľských subjektov s výškou úhrady 255 000,00 eur. Príjmy z ostatných poskytovaných služieb (Vestník ÚNMS SR, citovanie a trvalé sledovanie noriem) sú z hľadiska celkového objemu minimálne a nepodstatné. 


	5. Alternatívne riešenia

	Alternatíva 0 – nulový variant: ponechanie výšky úhrad na súčasnej úrovni. Táto alternatíva sa neuplatňuje, pretože by viedla k postupnému znižovaniu kvality, dostupnosti a včasnosti poskytovaných služieb a k obmedzeniu schopnosti úradu zabezpečovať preberanie, preklady a prijímanie nových európskych a medzinárodných noriem. Pre podnikateľské prostredie by to znamenalo riziko zníženia konkurencieschopnosti a právnej istoty.
Alternatíva 1 – financovanie chýbajúcich zdrojov zvýšeným transferom zo štátneho rozpočtu: alternatíva by nemala priamy finančný dopad na používateľov, ale vzhľadom na prebiehajúcu potrebu konsolidácie verejných financií sa nejaví ako systémové a realizovateľné riešenie.
Alternatíva 2 – navrhované riešenie: plošná úprava vybraných sadzieb o 20 % a zavedenie predvídateľného valorizačného mechanizmu. Táto alternatíva bola vybraná ako primeraná, keďže pokrýva zvýšené náklady a zároveň zachováva prístup k celej sústave STN prostredníctvom nového zvýhodneného prístupu. Rovnako sa uvádzajú aj  osobitné zľavy pre akademické prostredie.

	6. Vykonávacie predpisy

	Predpokladá sa prijatie/zmena  vykonávacích predpisov?
	☐  Áno
	☒  Nie

	Prijatie alebo zmena ďalších vykonávacích predpisov sa nepredpokladá.

	7. Transpozícia/implementácia práva EÚ 

		Uveďte, či v predkladanom návrhu právneho predpisu dochádza ku goldplatingu podľa tabuľky zhody, resp. či ku goldplatingu dochádza pri implementácii práva EÚ. 

	                                                                                                                               ☐ Áno                  ☒ Nie

Ak áno, uveďte, ktorých vplyvov podľa bodu 9 sa goldplating týka: 

	




	

	8. Preskúmanie účelnosti

	Účelnosť navrhovanej právnej úpravy bude možné preskúmať najmä prostredníctvom vývoja príjmov úradu z poskytovania STN, TNI a služby STN-online, počtu odberateľov služby STN-online, štruktúry objednávok a využívania zvýhodnených režimov. Predpokladaným obdobím na vyhodnotenie prvých ucelených údajov je obdobie po uplynutí druhého celého kalendárneho roka účinnosti právnej úpravy.

	

* vyplniť iba v prípade, ak materiál nie je zahrnutý do Plánu práce vlády Slovenskej republiky alebo Plánu        legislatívnych úloh vlády Slovenskej republiky. 
** vyplniť iba v prípade, ak sa záverečné posúdenie vybraných vplyvov uskutočnilo v zmysle bodu 9.1. jednotnej metodiky.
*** posudzovanie sa týka len zmien v I. a II. pilieri univerzálneho systému dôchodkového zabezpečenia s identifikovaným dopadom od 0,1 % HDP (vrátane) na dlhodobom horizonte.



	9. Vybrané vplyvy  materiálu

	Vplyvy na rozpočet verejnej správy
	☒	Pozitívne
	☐	Žiadne
	☒	Negatívne

	    z toho rozpočtovo zabezpečené vplyvy,         
    v prípade identifikovaného negatívneho 
    vplyvu
	☒	Áno
	☐	Nie
	☐	Čiastočne

	v tom vplyvy na rozpočty obcí a vyšších územných celkov
	☐	Pozitívne
	☒	Žiadne
	☐	Negatívne

	z toho rozpočtovo zabezpečené vplyvy,
v prípade identifikovaného negatívneho vplyvu
	☐	Áno
	☐	Nie
	☐	Čiastočne

	Vplyv na dlhodobú udržateľnosť verejných financií v prípade vybraných opatrení ***
	☐	Áno
	
	
	☐	Nie

	Vplyvy na limit verejných výdavkov
	☐	Pozitívne
	☒	Žiadne
	☐	Negatívne

	Vplyvy na podnikateľské prostredie
	☐	Pozitívne
	☐	Žiadne
	☒	Negatívne

	    z toho vplyvy na MSP

	☐	Pozitívne
	☐	Žiadne
	☒	Negatívne

	    Mechanizmus znižovania byrokracie    
    a nákladov sa uplatňuje:
	☒	Áno
	
	
	☐	Nie

	Sociálne vplyvy
	☒	Pozitívne
	☐	Žiadne
	☒	Negatívne

	Vplyvy na životné prostredie
	☐	Pozitívne
	☒	Žiadne
	☐	Negatívne

	
Materiál je posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov
	☐	Áno
	
	
	☒	Nie

	Vplyvy na informatizáciu spoločnosti
	☐	Pozitívne
	☒	Žiadne
	☐	Negatívne


	Vplyvy na služby verejnej správy pre občana, z toho
	
	
	
	
	
	

	    vplyvy služieb verejnej správy na občana
	☒	Pozitívne
	☐	Žiadne
	☒	Negatívne

	    vplyvy na procesy služieb vo verejnej správe
	☒	Pozitívne
	☐	Žiadne
	☒	Negatívne


	Vplyvy na manželstvo, rodičovstvo a rodinu
	☐	Pozitívne
	☒	Žiadne
	☐	Negatívne



	10. Poznámky

	Všeobecné poznámky:
Návrhom vyhlášky sa okrem zvýšenia vybraných jednotkových úhrad o 20 % zavádza zvýhodnený prístup ku všetkým STN a TNI v sústave STN prostredníctvom služby STN-online. Pre študentov vysokých škôl a pedagogických zamestnancov vysokých škôl a stredných škôl sa navrhuje ročná úhrada 10,00 eur za jeden prístup. Pre ostatných používateľov sa navrhuje ročná úhrada 1 250,00 eur za jeden prístup, čo predstavuje približne 95 % zľavu oproti sume vypočítanej podľa kalkulačného vzorca. Uvedené opatrenie zvyšuje dostupnosť STN a TNI pre akademické prostredie a pre používateľov s potrebou širšieho prístupu ku všetkým STN a TNI v sústave STN.

Hoci sa vybrané jednotkové úhrady zvyšujú o 20 %, očakávaný celkový príjmový vplyv sa odhaduje konzervatívne ako zvýšenie zo súčasného relevantného ročného príjmu približne 800 000,00 eur na približne 900 000,00 eur ročne, t. j. o približne 100 000,00 eur ročne od roku 2027. Matematický 20 % nárast z celkového objemu (predstavujúci 160 000,00 eur) je totiž v celkovej bilancii kompenzovaný zavedením spomínaných nových zvýhodnených režimov a zliav. Celkový príjem teda nezávisí iba od percentuálneho zvýšenia jednotkových cien, ale aj od štruktúry objednávok, využívania služby STN-online, uplatňovaných zliav, počtu prístupov, dopytu a nových zvýhodnených režimov. Budúci valorizačný vplyv podľa indexu spotrebiteľských cien nie je v tejto fáze kvantifikovaný.

Poznámky k vplyvom na podnikateľské prostredie:
Návrh vyhlášky zakladá negatívny vplyv na podnikateľské prostredie z dôvodu zvýšenia úhrad za poskytovanie STN a TNI o 20 %, čo predstavuje priamy finančný náklad pre subjekty, ktorým STN a TNI úrad poskytuje. Navrhované zvýšenie reflektuje kumulovanú mieru inflácie za obdobie 11 rokov a zvýšenie nákladov v súvislosti s členstvom v európskych normalizačných organizáciách CEN a CENELEC a medzinárodných normalizačných orgánoch ISO a IEC. Podrobnosti, vrátane presnej kvantifikácie nákladov, sú uvedené v samostatnej Analýze vplyvov na podnikateľské prostredie (Príloha č. 3a) a v kalkulačke nákladov (Príloha č. 3b) z dôvodu uplatňovania mechanizmu znižovania byrokracie a nákladov.

Predkladateľ v rámci predkladaného návrhu vyhlášky neidentifikoval kompenzačné opatrenie OUT v požadovanej výške podľa mechanizmu znižovania byrokracie a nákladov. Úrad pre normalizáciu, metrológiu a skúšobníctvo Slovenskej republiky zároveň ku dňu predloženia materiálu neidentifikoval ani iný pripravovaný právny predpis vo svojej vecnej pôsobnosti, ktorým by bolo možné kompenzovať zvýšenie nákladov podnikateľského prostredia v požadovanom rozsahu.


	11. Kontakt na spracovateľa

	Meno a priezvisko: Ing. Michal Macko
Funkcia/Pracovné zaradenie: vedúci oddelenia národného informačného strediska pre technickú normalizáciu
Odbor: odbor technickej normalizácie
Názov úradu: Úrad pre normalizáciu, metrológiu a skúšobníctvo Slovenskej republiky
Adresa sídla: Štefanovičova 3, 814 38 Bratislava
Tel.: 02/20 907 330
Mail: michal.macko@normoff.gov.sk 

	12. Zdroje

	Pri príprave materiálu a vypracovávaní doložky a analýz vplyvov sa vychádzalo z nasledovných zdrojov a podkladov:
Interné ekonomické evidencie a štatistiky poskytovania STN a TNI Úradu pre normalizáciu, metrológiu a skúšobníctvo SR.
Zoznam odberateľov služby STN-online za rok 2025 na účely štatistického vyhodnotenia štruktúry zákazníkov.
Platné znenie vyhlášky Úradu pre normalizáciu, metrológiu a skúšobníctvo Slovenskej republiky č. 76/2019 Z. z. o výške úhrady za poskytovanie technickej normy.
Údaje z interných databáz boli použité výlučne na agregované členenie odberateľov a modelovanie finančných dopadov. V súlade s pravidlami ochrany osobných údajov nie sú v doložke ani v analýzach uvádzané žiadne osobné ani identifikačné údaje konkrétnych zákazníkov.


	13. Stanovisko Komisie na posudzovanie vybraných vplyvov z PPK č. 112/2026 
(v prípade, ak sa uskutočnilo v zmysle bodu 8.1 Jednotnej metodiky)

	
	☐  Súhlasné 
	☐  Súhlasné s návrhom na dopracovanie
	☒  Nesúhlasné


Uveďte pripomienky zo stanoviska Komisie z časti II. spolu s Vaším vyhodnotením:

Pripomienky zo stanoviska Komisie

K vplyvom na rozpočet verejnej správy
Z doložky vybraných vplyvov a z analýzy vplyvov na rozpočet verejnej správy vyplýva, že materiál má pozitívny vplyv a negatívny vplyv na rozpočet verejnej správy. Negatívny vplyv je rozpočtovo zabezpečený.
 Ak označenie rokov v tabuľkách analýzy vplyvov ako r, r+1, r+2 a r+3 predstavuje konkrétne roky, t. j. 2026, 2027, 2028 a 2029, pozitívny vplyv je kvantifikovaný v kapitole ÚNMS SR v sume 100 000 eur v každom z dotknutých rokov, t. j. v rokoch 2027 až 2029  a negatívny vplyv je kvantifikovaný na roky 2027 až 2029 v sume 27 032 eur každoročne, bez uvedenia konkrétnych subjektov verejnej správy.
Pozitívny vplyv predstavujú príjmy za poskytovanie STN (slovenských technických noriem), TNI (technických normalizačných informácií) a služby STN-online a negatívny vplyv predstavujú výdavky orgánov štátnej správy, ktoré sú odberateľmi STN, TNI a služby STN-online.
V analýze vplyvov Komisia požaduje v záhlaví tabuliek uvádzať konkrétne roky, a nie označenie „r, r+1, r+2, r+3“.
V analýze vplyvov v tabuľke č. 1/A Komisia požaduje identifikovať orgány štátnej správy/dotknuté kapitoly štátneho rozpočtu, na ktoré má predmetný materiál rozpočtový vplyv a zároveň, v zmysle Jednotnej metodiky na posudzovanie vybraných vplyvov, je potrebné príjmy v Tabuľke č. 3 a výdavky v Tabuľke č. 4/A rozpísať do položiek platnej ekonomickej klasifikácie. Zároveň sa tieto tabuľky vypĺňajú samostatne za každý subjekt, ak sa vplyv týka viacerých subjektov verejnej správy.

K vplyvom na podnikateľské prostredie
Komisia žiada predkladateľa o doplnenie popisu vplyvov na podnikateľské prostredie do časti 3.4 Analýzy vplyvov na podnikateľské prostredie súvisiace s §1, ods.8 a §3, ods.5 vlastného materiálu.
Odôvodnenie: Ustanovenie §1, ods.8 obsahuje valorizačný mechanizmus naviazaný na vývoj indexu spotrebiteľských cien, ktorý môže viesť k opakovanému zvyšovaniu nákladov podnikateľských subjektov využívajúcich dané normy. Zavedenie takéhoto mechanizmu predstavuje potenciálny negatívny vplyv na podnikateľské prostredie. Ustanovenie v §3, ods.5. síce poskytuje podnikateľskú príležitosť, zároveň zavádza nový spôsob určovania úhrady za použitie pôvodnej slovenskej technickej normy alebo technickej normalizačnej informácie v softvérových riešeniach vo výške 25 % z konečnej ceny produktu určeného koncovému používateľovi. Analýza vplyvov neobsahuje vyhodnotenie vplyvov tohto opatrenia na dotknuté podnikateľské subjekty ani vysvetlenie spôsobu aplikácie úhrady pri rôznych obchodných modeloch (licenčné poplatky, predplatné, cloudové služby, implementačné a servisné služby). Keďže návrh zavádza nové ustanovenia s potenciálnym vplyvom na podnikateľské prostredie, Komisia považuje za potrebné tieto vplyvy identifikovať a kvalitatívne vyhodnotiť v Analýze vplyvov na podnikateľské prostredie.

K sociálnym vplyvom
Komisia považuje za potrebné označiť negatívne sociálne vplyvy v doložke vybraných vplyvov a vypracovať analýzu sociálnych vplyvov s ich bližším zhodnotením.
Odôvodnenie: Predložený materiál sa týka podnikateľských aj nepodnikateľských subjektov. Podľa materiálu sa predpokladá zvýšenie jednotlivých úhrad o 20 %. Dané zvýšenie Komisia odporúča zhodnotiť z pohľadu jeho negatívnych vplyvov na hospodárenie fyzických osôb – nepodnikateľov. Taktiež predložený návrh zavádza pre študentov vysokých škôl ako aj pre pedagogických zamestnancov vysokých a stredných škôl poplatok súvisiaci s poskytovaním STN - online služby na jeden rok s možnosťou čítania a prenosu textu alebo grafiky slovenských technických noriem alebo technických normalizačných informácií za všetky slovenské technické normy a technické normalizačné informácie v sústave slovenských technických noriem 10 eur za každý jeden prístup. Predložený materiál zakladá negatívne sociálne vplyvy v bode 4.1 - vplyvy na hospodárenie domácností, ktoré je potrebné bližšie kvantifikovať v analýze sociálnych vplyvov.

K vplyvom na služby verejnej správy pre občana
Komisia po preskúmaní predmetného materiálu nesúhlasí s vyznačením žiadneho vplyvu na služby verejnej správy pre občana v doložke vybraných vplyvov. Komisia navrhuje predkladateľovi vyznačiť pozitívny a negatívny vplyv na služby verejnej správy pre občana a pozitívny a negatívny vplyv na procesy služieb vo verejnej správe a vypracovať príslušnú analýzu.
Odôvodnenie: K pozitívnemu vplyv na služby verejnej správy pre občana: Zavádza sa ročná služba STN - online pre študentov vysokých škôl a pedagogických zamestnancov (stredných a vysokých škôl) za zvýhodnený poplatok 10 eur na celý rok; Žiadosti o udelenie súhlasu na citovanie časti technickej normy sa budú po novom podávať výhradne prostredníctvom automatizovaného systému - elektronizácia, zavedenie bezplatného elektronického Vestníka.
K negatívnemu vplyvu na služby verejnej správy pre občana: Ak si občan bude chcieť zakúpiť slovenskú technickú normu v papierovej (listinnej) podobe, zaplatí za ňu o 20 % viac ako doteraz.
K pozitívnemu vplyvu na procesy služieb vo verejnej správe: Zavádza sa povinné podávanie žiadostí o udelenie súhlasu na citovanie výhradne prostredníctvom automatizovaného systému na webovom sídle úradu (pre úrad to znamená zjednodušenie a zrýchlenie administratívnej záťaže).
K negatívnemu vplyvu na procesy služieb vo verejnej správe: Úrad prechádza na vybavovanie žiadostí cez nový automatizovaný webový systém, čím sa menia jeho procesy vybavovania žiadostí a vzniká potreba tento systém prevádzkovať a administrovať.

Vyhodnotenie predkladateľa
Predkladateľ stanovisko Komisie na posudzovanie vybraných vplyvov akceptoval. Pripomienky Komisie boli zapracované do doložky vybraných vplyvov a príslušných analýz vplyvov. V nadväznosti na stanovisko Komisie bola upravená analýza vplyvov na rozpočet verejnej správy vrátane uvedenia konkrétnych rokov, doplnenia dotknutých kapitol štátneho rozpočtu a rozpísania príjmov a výdavkov podľa platnej ekonomickej klasifikácie. Zároveň bola doplnená analýza vplyvov na podnikateľské prostredie, najmä časť 3.4, o kvalitatívne vyhodnotenie vplyvov valorizačného mechanizmu a úhrady za použitie pôvodnej slovenskej technickej normy alebo technickej normalizačnej informácie v softvérových riešeniach.
Predkladateľ zároveň označil a vyhodnotil sociálne vplyvy a vypracoval analýzu sociálnych vplyvov. Rovnako boli označené pozitívne a negatívne vplyvy na služby verejnej správy pre občana a pozitívne a negatívne vplyvy na procesy služieb vo verejnej správe a bola vypracovaná príslušná analýza. Všetky pripomienky Komisie boli týmto spôsobom zapracované do materiálu.


	14. Stanovisko Komisie na posudzovanie vybraných vplyvov zo záverečného posúdenia č. ...  (v prípade, ak sa uskutočnilo v zmysle bodu 9.1. Jednotnej metodiky) 

	
	☐   Súhlasné 
	☐  Súhlasné s  návrhom na dopracovanie
	☐  Nesúhlasné


Uveďte pripomienky zo stanoviska Komisie z časti II. spolu s Vaším vyhodnotením:

